– Noen må av praktiske årsaker bruke bilen til arbeid. Da ønsker vi at de gir fra seg nøkkelen når de kommer på jobb, slik at andre kommuneansatte kan disponere bilen i arbeidstiden, forklarer Mette Fossan i Sandnes kommune.

Delekultur og miljø står sentralt når kommunen har valgt bort stor parkeringsplass utenfor det nye rådhuset som åpner denne uka. Målet er at ansattes privatbiler kan brukes av kollegene, selv om dette kan være en barriere for mange.

– Vi har et personlig forhold til bilen, og kanskje oppleves det som litt skummelt å leie den ut, sier Fossan.

Nå skal kommunen finne gode løsninger for forsikring, vedlikehold og skaffe systemer som registrerer hvem som bruker bilene.

– Som å dele kone

Å legge til rette for bildeling reduserer bilbruken, ifølge Transportøkonomisk institutt (TØI).

– Bildelere har minst en tredjedel lavere bilbruk enn bileiere, sier forsker Vibeke Nenseth, som roser initiativet i Sandnes.

Sandnes kommune betalte ut halvannen million kroner i kjøregodtgjørelse for å flytte ansatte i arbeidstiden i 2018. Nå satser de heller på deling av den kommunale bilparken. Foto: Thomas Ystrøm / NRK

Over 6000 norske bileiere har gjort bilene sine tilgjengelige for deling. De første ordningene startet for 20 år siden.

– Da mente flere at det å spørre om å dele bilen var det samme som å spørre om å dele kone. Så uvant var det. Sånn er det ikke lenger, sier Nenseth.

Vanlige folk kan bruke kommunale biler

I tillegg til at kommuneansatte kan dele privatbiler, skal innbyggere og besøkende i Sandnes få låne kommunale biler etter arbeidstid.

Bilpool Ekspandér faktaboks Også kalt et bilkollektiv er en ordning der du deler på bilkostnadene med andre brukere uten å ha noen ytterligere private kostnader, som du vill hatt dersom du eide en privatbil alene. Du skriver deg ofte opp på en låneliste, og bruker bilen i perioden du har skrevet opp. Poenget med ordningen er at du skal slippe å ha en privatbil, som du sjeldent ville hatt bruk for. På denne måten kan du låne en bil når du trenger, for så å levere den tilbake. Bilpool eller bilkollektiv er en vanlig ordning i større byer.

374 ansatte på rådhuset skal dele på fem elbiler, fem elsykler og fem elsparkesykler når de har oppdrag utenfor arbeidsplassen.

– Kommunens biler er som oftest ikke i bruk etter klokken 16 i hverdagene. Da bør det ikke være noe i veien for at andre skal kunne få bruke dem, sier Fossan i Sandnes.

I Halden kan innbyggere og turister låne en Jaguar på kveldstid og i helger. Ett av målene er å minske forskjellen mellom fattig og rik. Snart er en lignende løsning på plass i Sandnes.

– Vi regner med å sette i gang etter sommeren. Ordningen vil fungere som en bilpool, sier Fossan.

Parkering for sykler – ikke biler

Kommunen har mellom 160 og 200 biler, blant annet i hjemmetjenesten, som også blir en del av ordningen.

Bodil Sivertsen. Foto: Odd Rune Kyllingstad / NRK

– Her skal vi gå, sykle og reise kollektivt. Nå er det parkeringsplasser for sykkel som gjelder, sier rådmann i Sandnes, Bodil Sivertsen.

Rogalendingen er kjent for å være glad i privatbilen, og mange protesterte på ny bomring i fjor. Bare rundt ti prosent reiser kollektivt i Stavanger-regionen. I Oslo er kollektivandelen 25 prosent.

– Det er klart; dette er en omstilling for folk. Det tar litt tid å endre holdninger, sier hun.